Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), а согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Балканска истражувачка репортерска мрежа (БИРН) - Скопје, поднесена против Решение на Министерството за животна средина и просторно планирање, број 09-401/2 од 17.02.2025 година, по предметот Барање за пристап до информации од јавен карактер, на 05.03.2025 година, го донесе следното:

**Р Е Ш Е Н И Е**

1. Жалбата изјавена од Балканска истражувачка репортерска мрежа (БИРН) - Скопје, поднесена против Решение на Министерството за животна средина и просторно планирање, број 09-401/2 од 17.02.2025 година, заведена во Агенцијата под број 08-75 на 25.02.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

 2. **Решението на Имателот на информации, број 09-401/2 од 17.02.2025 година, СЕ ПОНИШТУВА.**

 **3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Балканска истражувачка репортерска мрежа (БИРН) - Скопје, како што е наведено во Жалбата на 24.01.2025 година поднела Барање за пристап до информации од јавен карактер до Министерството за животна средина и просторно планирање, со кое побарал по е-маил да му се достави електронски запис од следната информација:

“1. Копија од сите изготвени решенија за плаќање на годишниот надоместок за поседување А ИЕД/ДУОП за 2023 година.“

Постапувајќи по ова Барање, Имателот на информации, на Барателот му доставил Решение, број 09-401/2 од 17.02.2025 година, со кое делумно го прифаќа барањето. Во Образложението на Решението Имателот на информации наведува дека во 2023 година биле издадени вкупно 93 дозволи за управување со отпад (48 за складирање, третман и преработка и 45 за собирање и транспорт), дека за ДУО не се плаќа годишен надоместок, односно се плаќа еднократен надоместок при издавање на дозволата и наведува дека при издавање на дозволата за управување со отпад, правните лица уплаќаат 9000 денари на сметка која е наведена во решението. Што се однесува до информациите поврзани со А/ИЕД за 2023 година, велат дека станува збор за обемно барање кое барало подолг временски период за реализација и одговор, поради недоволните административни капацитети, како и по спроведениот тест на штетност, констатирано било дека станува збор за информации чие давање би значело повреда на доверливоста на даночната постапка, поради што имателот на информација делумно го прифатил барањето на Барателот.

Незадоволен од добиеното Решение, Барателот на информации поднесе Жалба до Агенцијата, заведена под број 08-75 од 25.02.2025 година. Во Жалбата се наведува дека во образложението на “делумно прифатеното“ барање од Министерството забележуваат два основи: обемност на документацијата и тестот на штетност без подетално образложение како е направен и како ќе има “повреда на даночната постапка“. Понатаму се наведува дека надоместоците се регулирани со член 129 од Законот за животна средина, а Владата ја пропишува висината на овој Годишен надоместок, поради што смета дека тие решенија/налози се информација која треба да биде јавна, бидејќи сумата се пресметува според објавена формула. Дозволите според кои работат овие инсталации се јавно објавени и дека овој надоместок е дирекно поврзан со начелото “загадувачот плаќа“ што е во дирекна корелација со јавниот интерес. Во жалбата се наведува и дека постои пракса на доставување ваков вид решенија, кои можат да се најдат во медиумски објави.

Агенцијата со електронски допис од 25.02.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на барањето од Агенцијата.

 Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, оспореното Решение на Имателот на информации број 09-401/2 од 17.02.2025 година **го поништи и** **предметот го врати на повторно постапување пред првостепениот орган**, поради следното:

Агенцијата за заштита на правото на слободен пристап до информациите од јавен карактер утврди дека Имателот на информации постапил по Барањето за пристап до информации од јавен карактер согласно член 20 став (2) од Законот за слободен пристап до информации од јавен карактер, делумно одбивајќи го пристапот до бараната информација, со Решение број 09-401/2 од 17.02.2025 година, со образложение дека бараната информација е обемна и дека станува збор за исклучок од член 6 став 1 точка 3 од Законот за слободен пристап до информации од јавен карактер.

Согласно член 6 став 1 од Законот за слободен пристап до информации од јавен карактер Имателите на информации можат да одбијат барање за пристап до личен податок чие откривање би значело повреда на доверливоста на даночната постапка и само напоменува дека по спроведениот тест на штетност било констатирано дека станува збор за информации чие давање би значело повреда на доверливоста на даночната постапка.

Во врска со горенаведеното, Агенцијата му укажува на Имателот на информации дека согласно член 21 став (1) од Законот за слободен пристап до информации од јавен карактер: “Имателот на информацијата е должен веднаш да одговори по барањето на барателот, а најдоцна во рок од 20 дена од денот на приемот на барањето“. Но во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето. Имателот на информацијата за продолжувањето на рокот од ставот (1) на овој член е должен во електронска форма да го извести барателот веднаш, а најдоцна седум дена од денот на приемот на барањето. Согласно наведеното Имателот на информации во конкретниот случај требало да постапи согласно член 22 став (1) и (2) од Законот за слободен пристап до информации од јавен карактер.

Во врска со наводите дека бараната информација е исклучок од слободниот пристап до информации, Агенцијата му укажува на Имателот на информации дека исклучоците од член 6 став (1) од Законот не се апсолутни и дека имателите на информации ќе одобрат пристап до информација, по задолжително спроведениот тест на штетност со кој ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата. Во конкретниот случај, е потребно дополнително да се образложи кои се последиците врз интересот што се заштитува и да се утврди дали тие последици се помали или поголеми од јавниот интерес утврден со закон, а не само паушално да се наведе дека е спроведен тест на штетност со кој е проценето дека станува збор за информации чие давање би значело повреда на доверливоста на даночната постапка. Притоа, Имателот на информации не наведува кои се штетните последици кои ќе настанат со објавување на информацијата.

Агенцијата му укажува на Имателот на информации дека, при повторното постапување по Барањето, при спроведување на Тестот на штетност како задолжителна постапка согласно членот 6 став 3 од Законот за слободен пристап до информации од јавен карактер, да обрне внимание на одредбата од гореневедениот член кој гласи: „По исклучок од ставот 1 на овој член имателите на информации ќе одобрат пристап до информација, по задолжително спроведениот тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

При повторното постапување по предметот, Имателот на информации е должен одново да го разгледа Барањето на Барателот и да постапи согласно укажувањата на Агенцијата согласно одредбите од Законот за слободен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата